b"\n_START_ARTICLE_\nAndy Summers\n_START_SECTION_\nAlku ja ammattimuusikoksi\n_START_PARAGRAPH_\nAndy Summers piti jo lapsena musiikista, ja \xc3\xa4itins\xc3\xa4 aloitteesta h\xc3\xa4n k\xc3\xa4vi pianotunneilla, joista h\xc3\xa4n ei kuitenkaan juuri v\xc3\xa4litt\xc3\xa4nyt vaikkakin harjoitteli kotona olleella pianolla. H\xc3\xa4n sai ensimm\xc3\xa4isen kitaransa sed\xc3\xa4lt\xc3\xa4\xc3\xa4n 13-vuotiaana. Entinen RAF:n mekaanikko, joka asui Somerseilla vuokralla, toi kunnolliset kielet ja soitto-oppaan sek\xc3\xa4 opetti Andyn viritt\xc3\xa4m\xc3\xa4\xc3\xa4n kitaran pianon avulla. H\xc3\xa4n oppi lis\xc3\xa4\xc3\xa4 pidemm\xc3\xa4lle ehtineilt\xc3\xa4 koulutovereiltaan ja lauluja kuten \xe2\x80\x9dTom Dooley\xe2\x80\x9d ja \xe2\x80\x9dWorried Man Blues\xe2\x80\x9d. Ryhm\xc3\xa4 alkoi kutsua itse\xc3\xa4ns\xc3\xa4 nimell\xc3\xa4 Midnighters. Siin\xc3\xa4 Andy soitti ensimm\xc3\xa4isen kerran julkisesti koulunsa joulujuhlassa. Itse\xc3\xa4\xc3\xa4n vanhempien soittajayst\xc3\xa4vien kautta h\xc3\xa4n oppi tuntemaan  Eddie Cochranin, Buddy Hollyn, Merle Travisin ja Chet Atkinsin musiikkia ja kitarointia. Heilt\xc3\xa4 Andy oppi my\xc3\xb6s The Shadows -kitaristi Hank Marvinin tunnetun intron kappaleeseen \xe2\x80\x9dMove It\xe2\x80\x9d._NEWLINE_Jazz-musiikkiin h\xc3\xa4n ihastui 14-vuotiaana n\xc3\xa4hty\xc3\xa4\xc3\xa4n Dave Goldberg -nimisen kitaristin soolon televisiosta. H\xc3\xa4n alkoi v\xc3\xa4hitellen ker\xc3\xa4t\xc3\xa4 levyj\xc3\xa4 sek\xc3\xa4 harjoitella kopioiden kuvioita puolella nopeudella soivien levyjen avulla. Summers sai arvokasta apua t\xc3\xa4h\xc3\xa4n jazz-levyliikkeest\xc3\xa4, jonka myyj\xc3\xa4 osasi esitell\xc3\xa4 esimerkiksi Wes Montgomeryn ja Barney Kesselin levytyksi\xc3\xa4. Myyj\xc3\xa4 ohjasi h\xc3\xa4net my\xc3\xb6s muuhun jazz-musiikkiin. Summersin varsinaiset esikuvat ovatkin jazz-kitaristeja kuten Kessel, John Abercrombie ja Philip Catherine._NEWLINE_Ensimm\xc3\xa4isen oman kitaran Summers hankki 16-vuotiaana lehdenjaosta ansaitsemillaan rahoilla. T\xc3\xa4m\xc3\xa4 Gibson ES-175 varastettiin pian, mutta vakuutusrahoilla h\xc3\xa4n hankki ES-335-mallin._NEWLINE_H\xc3\xa4n alkoi saada soittotilaisuuksia tansseista, yksityistilaisuuksista ja muissa sellaisissa ja alkoi koota omia kokoonpanojaan Bournemouthin alueella olevista muusikoista. H\xc3\xa4nen onnistui saada kiinnitys Blue Note -nimiseen jazz-klubiin miss\xc3\xa4 h\xc3\xa4n soitti sek\xc3\xa4 yksin ett\xc3\xa4 erilaisten kokoonpanojen kanssa p\xc3\xa4\xc3\xa4esiintyj\xc3\xa4n v\xc3\xa4liajoilla. T\xc3\xa4\xc3\xa4lt\xc3\xa4 h\xc3\xa4n sai tarjouksen liitty\xc3\xa4 er\xc3\xa4\xc3\xa4n hotellin vakituiseen yhtyeeseen, koska kitaristi oli tarpeen, jotta yhtye voisi esitt\xc3\xa4\xc3\xa4 ohjelmistossaan ajanmukaista pop-musiikkia._NEWLINE_T\xc3\xa4n\xc3\xa4 aikana Andy Summers tutustui George Bruno \xe2\x80\x9dZoot\xe2\x80\x9d Money -nimiseen kosketinsoittaja-laulajaan. Money sai Alexis Kornerilta kutsun esiintymisiin Lontooseen ja Summers l\xc3\xa4hti h\xc3\xa4nen kanssaan. Moneyn esiintymiset j\xc3\xa4iv\xc3\xa4t lopulta v\xc3\xa4h\xc3\xa4isiksi ja h\xc3\xa4n ja Summers p\xc3\xa4\xc3\xa4ttiv\xc3\xa4t koota oman yhtyeen Zoot Money & The Big Roll Band. Yhtyeen muita muusikoita oli muun muassa Colin Allen, joka soitti my\xc3\xb6hemmin Stone the Crows- ja Focus-yhtyeiss\xc3\xa4. Sen onnistui saada kiinnitys tunnetulle Flamingo-klubille koesoiton j\xc3\xa4lkeen korvaamaan Georgie Fame & The Blue Flames -kokoonpanon Famen saatua hitin kappaleesta \xe2\x80\x9dYeh Yeh\xe2\x80\x9d tammikuussa 1965._NEWLINE_Big Roll Bandin musiikki oli R&B-covereita artisteilta kuten Ray Charles, Isley Brothers ja Rufus Thomas. Yhtyeen konserttisuosio muuttui maanlaajuiseksi ja se esiintyi my\xc3\xb6s Pariisissa sek\xc3\xa4 tuolloisessa L\xc3\xa4nsi-Saksassa. _NEWLINE_Summers osti t\xc3\xa4h\xc3\xa4n aikaan vuoden 1959 mallisen Gibson Les Paul -kitaran ja neuvoi Eric Claptonin liikkeeseen t\xc3\xa4m\xc3\xa4n kysytty\xc3\xa4 soittimesta, sill\xc3\xa4 liikkeeseen j\xc3\xa4i viel\xc3\xa4 vastaava instrumentti. Summers ansaitsi suosion my\xc3\xb6t\xc3\xa4 90 puntaa viikossa Yhtye teki sek\xc3\xa4 albumeita ett\xc3\xa4 singlej\xc3\xa4, mutta vain single \xe2\x80\x9dBig Time Operator\xe2\x80\x9d menestyi kohtuullisesti nousten sijalle 25 elokuussa 1966._NEWLINE_Suosiosta huolimatta yhtye koki j\xc3\xa4\xc3\xa4v\xc3\xa4ns\xc3\xa4 j\xc3\xa4lkeen kehittyv\xc3\xa4ss\xc3\xa4 popmusiikissa psykedeelisen tyylin ollessa nousussa. Summersin ja Zoot Moneyn ajatuksesta nimeksi otettiin Dantalion's Chariot musiikillisen muutoksen my\xc3\xb6t\xc3\xa4. Vastaanotto oli ristiriitainen tyylinvaihdoksen vuoksi etenkin Lontoon ulkopuolella, miss\xc3\xa4 Big Roll Band oli ollut erityisen suosittu. Yhtyeen palatessa pit\xc3\xa4m\xc3\xa4st\xc3\xa4\xc3\xa4n konsertista Newcastlesta heid\xc3\xa4n autonsa ajautui ulos lumisateessa. Summers joutui pit\xc3\xa4m\xc3\xa4\xc3\xa4n useita viikkoja puolimaskia leikkauksella korjatun nen\xc3\xa4n suojana. Onnettomuus vaikutti osaltaan yhtyeen lopettamisp\xc3\xa4\xc3\xa4t\xc3\xb6kseen.\n_START_SECTION_\nSoft Machine ja eteenp\xc3\xa4in\n_START_PARAGRAPH_\nAndy Summers sai Dantalion's Chariotin hajottua tarjouksen liitty\xc3\xa4 Soft Machine -yhtyeeseen Daevid Allenin tilalle. H\xc3\xa4n soitti yhtyeess\xc3\xa4 vain Yhdysvaltain kiertueen Jimi Hendrixin kanssa. Yhtyeen alkuper\xc3\xa4isj\xc3\xa4sen basisti Kevin Ayersin mielest\xc3\xa4 yhtye siirtyi liikaa jazzin suuntaan ja Summers joutui eroamaan. H\xc3\xa4n j\xc3\xa4i Yhdysvaltoihin ja muutti Kaliforniaan. T\xc3\xa4\xc3\xa4ll\xc3\xa4 h\xc3\xa4n tapasi hein\xc3\xa4kuussa 1968 Eric Burdonin, joka oli kokoamassa uutta Animals-yhtyett\xc3\xa4, jonka Burdon hajotti jo toukokuussa 1969._NEWLINE_Summers kirjoittautui California State University of Northridge -oppilaitokseen ja opiskeli klassista kitaraa vuoteen 1973 antaen samanaikaisesti yksityistunteja. T\xc3\xa4n\xc3\xa4 aikana h\xc3\xa4n osti er\xc3\xa4\xc3\xa4lt\xc3\xa4 omalta oppilaaltaan tunnetuksi tulleen Fender Telecaster -kitaransa. Palattuaan Lontooseen h\xc3\xa4n sai Neil Sedakalta tarjouksen kiertueelle Robert Frippin ja Mike Gilesin kautta.  Summers soitti yhdysvaltalaisen The Partridge Family -televisiosarjasta suosioon nousseen David Cassidyn kiertueella ja my\xc3\xb6s kokoonpanossa, joka s\xc3\xa4esti Rocky Horror Picture Show -musikaaliesityst\xc3\xa4._NEWLINE_Vuonna 1974 Summers liittyi Kevin Coyne Bandiin, jonka kanssa h\xc3\xa4n levytti kaksi albumia, Matching Head And Feet ja Heartburn. Kummallekin albumille tuli yksi yhteisty\xc3\xb6ss\xc3\xa4 Coynen kanssa s\xc3\xa4velletty kappale, \xe2\x80\x9dTurpentine\xe2\x80\x9d ja \xe2\x80\x9dI Love Mother\xe2\x80\x9d. Summers oli kitaristina Jon Lordin tehdess\xc3\xa4 albumin Sarabande M\xc3\xbcncheniss\xc3\xa4 sinfoniaorkesterin kanssa. H\xc3\xa4n tapasi siell\xc3\xa4 modernin s\xc3\xa4velt\xc3\xa4j\xc3\xa4n Eberhard Sch\xc3\xb6nerin. Summers jakoi aikansa Coynen yhtyeen ja Sch\xc3\xb6nerin sessioiden kanssa. H\xc3\xa4n jatkoi yhteisty\xc3\xb6t\xc3\xa4 Sch\xc3\xb6nerin kanssa aina The Policen l\xc3\xa4pimurtoon saakka tuoden my\xc3\xb6s Stingin ja Copelandin sessioihin Sch\xc3\xb6nerin tarvitessa fuusioelementtej\xc3\xa4 ja laulusolistia._NEWLINE_Toukokuussa 1976 oli vuorossa Kevin Ayersin taustayhtye. Samana vuonna Summers soitti kitaraosuudet Newcastlen sinfoniaorkesterin esitt\xc3\xa4ess\xc3\xa4 Mike Oldfieldin \xe2\x80\x9dTubular Bells\xe2\x80\x9d -s\xc3\xa4vellyksen. Esityksen v\xc3\xa4liajalla soitti Last Exit, jossa Sting  oli mukana, mutta Summers ei vakuuttunut yhtyeest\xc3\xa4. Kevin Ayersin esiintyess\xc3\xa4 Newcastlessa Summers tapasi Curved Air -rumpali Stewart Copelandin. Muusikkoyhteyksien kautta Summers, Sting ja Copeland p\xc3\xa4\xc3\xa4tyiv\xc3\xa4t entisen Gong-basisti Mike Howlettin Strontium 90 -projektiin, joka edelleen johti The Policeen._NEWLINE_Yhtyeen hajottua Summers on tehnyt sooloalbumeita sek\xc3\xa4 yhteisty\xc3\xb6t\xc3\xa4 muiden muusikoiden kanssa. H\xc3\xa4n on k\xc3\xa4ynyt Suomessa vuonna 1976 Kevin Coyne Bandin ja Kevin Ayersin kanssa sek\xc3\xa4 Pori Jazz -festivaaleilla 1989 oman Andy Summers Bandin kera sek\xc3\xa4 1996 Trilok Gurtun ja Larry Coryellin kanssa."